b"\n_START_ARTICLE_\nUltras\n_START_PARAGRAPH_\nUltra\xc8\x99ii sunt un tip de fani cunoscu\xc8\x9bi pentru sus\xc8\x9binerea fanatic\xc4\x83. De obicei, ace\xc8\x99tia sunt suporterii echipelor de fotbal din America de Sud \xc8\x99i Europa, \xc3\xaen prezent, \xc3\xaens\xc4\x83, r\xc4\x83sp\xc3\xa2ndindu-se pe toate continentele \xc8\x99i fiind prezen\xc8\x9bi \xc8\x99i la alte sporturi de echip\xc4\x83, precum baschetul, handbalul sau voleiul._NEWLINE_Materialele folosite de ultra\xc8\x99i pot fi pirotehnice, coregrafice (a\xc8\x99a-zisele tifo), tobe, cagule, e\xc8\x99arfe \xc8\x99i fulare, steaguri, steaguri de gard, elemente de \xc3\xaembr\xc4\x83c\xc4\x83minte de brigad\xc4\x83 dar \xc8\x99i alte elemente care difer\xc4\x83 de la o cultur\xc4\x83 la alta._NEWLINE_Ac\xc8\x9biunile ultra\xc8\x99ilor sunt uneori extreme \xc8\x99i pot fi influen\xc8\x9bate de ideologiile politice sau de rasism. \xc3\x8en unele cazuri se ajunge ca dragostea pentru clubul favorit s\xc4\x83 ajung\xc4\x83 pe planul doi, pe primul plan ajung\xc3\xa2nd ura fa\xc8\x9b\xc4\x83 de rivali. \xc3\x8en ultimele decenii, cultura ultras s-a opus vehement comercializ\xc4\x83rii sportului \xc8\x99i a fotbalului, \xc3\xaen particular._NEWLINE_\xc3\x8en 2013, Associated Press a afirmat c\xc4\x83 mi\xc8\x99carea ultras din Egipt a fost una dintre cele mai organizate mi\xc8\x99c\xc4\x83ri din \xc8\x9bara respectiv\xc4\x83 de dup\xc4\x83 Fr\xc4\x83\xc8\x9bia Musulman\xc4\x83.\n_START_SECTION_\nIstorie\n_START_PARAGRAPH_\nOriginile mi\xc8\x99c\xc4\x83rii sunt disputate, cu multe grupuri de suporteri care se afirm\xc4\x83 \xc3\xaen aceast\xc4\x83 problem\xc4\x83 doar cu data \xc3\xaenfiin\xc8\x9b\xc4\x83rii grup\xc4\x83rii lor. Disputa \xc8\x99i confuzia sunt a\xc8\x9b\xc3\xa2\xc8\x9bate de tendin\xc8\x9ba (\xc3\xaen mare parte european\xc4\x83) de a categoriza toate grupurile de suporteri drept ultra\xc8\x99i. Grupuri de suporteri comparabile cu ultra\xc8\x99ii au ap\xc4\x83rut \xc3\xaen Brazilia \xc3\xaenc\xc4\x83 din anul 1939, c\xc3\xa2nd a fost format\xc4\x83 prima torcida organizat\xc4\x83. Inspira\xc8\x9bi de torcida \xc8\x99i de culorile CM 1950, suporterii lui Hajduk Split au format Torcida Split, \xc3\xaen data de 28 octombrie 1950. Grupul este considerat a fi prima torcida european\xc4\x83._NEWLINE_O alt\xc4\x83 \xc8\x9bar\xc4\x83 asociat\xc4\x83 cu fenomenul ultras este Italia. Primele grupuri de ultra\xc8\x99i italieni s-au format \xc3\xaen anul 1951, incluz\xc3\xa2nd grupul Fedelissimi Granata al lui Torino. De-a lungul anilor '60 au ap\xc4\x83rut \xc8\x99i alte grupuri, precum Fossa dei Leoni (Milan) \xc8\x99i Boys San (Inter), primul fiind considerat primul grup de ultra\xc8\x99i italieni, \xc3\xaen adev\xc4\x83ratul sens al cuv\xc3\xa2ntului. Termenul Ultras a fost folosit pentru prima oar\xc4\x83 \xc3\xaen anul 1969, c\xc3\xa2nd suporterii Sampdoriei formau grupul Ultras Tito Cucchiaroni, fanii torinezi form\xc3\xa2nd grupul Ultras Granata. Acest tip de suport al fanilor, fiind asociat cu fotbalul italian, a luat amploare mai ales \xc3\xaen anii '70, c\xc3\xa2nd tot mai multe grupuri de ultra\xc8\x99i s-au format \xc3\xaen toate zonele \xc8\x9b\xc4\x83rii, \xc3\xaen contrast cu cultura tradi\xc8\x9bional\xc4\x83. Coregrafiile, steagurile de gard \xc8\x99i mesajele reprezentative, steagurile imense, tobele \xc8\x99i artifiicile au devenit elemente obligatorii, grupurile italiene de ultra\xc8\x99i dorind s\xc4\x83 ajung\xc4\x83 la un nivel superior._NEWLINE_Mi\xc8\x99carea s-a extins \xc3\xaen urm\xc4\x83toarele trei decenii, \xc3\xaencep\xc3\xa2nd cu \xc8\x9b\xc4\x83rile apropiate geografic de Italia. Efectele acestei mi\xc8\x99c\xc4\x83ri au fost mai mari \xc3\xaen unele \xc8\x9b\xc4\x83ri \xc8\x99i mai mici \xc3\xaen altele, deoarece existau deja, \xc3\xaen anumite \xc8\x9b\xc4\x83ri, grupuri de suporteri mai vechi care aveau deja elemente din mi\xc8\x99carea ultras. Germania, Belgia \xc8\x99i Olanda, \xc8\x9b\xc4\x83ri ale c\xc4\x83ror fotbal fuseser\xc4\x83 influen\xc8\x9bat sever de c\xc4\x83tre fotbalul englez au suferit modific\xc4\x83ri importante la acest nivel. Fotbalul englez este un exemplu rar la nivel european de \xc8\x9bar\xc4\x83 care nu a fost influen\xc8\x9bat\xc4\x83 de mi\xc8\x99carea ultras._NEWLINE_Cluburile din Egipt au devenit o puternic\xc4\x83 arm\xc4\x83 politic\xc4\x83 dup\xc4\x83 mi\xc8\x99carea anti-Mubarak din anul 2011, dar erau cunoscute \xc8\x99i pentru du\xc8\x99m\xc4\x83nia de lung\xc4\x83 durat\xc4\x83 \xc3\xaempotriva poli\xc8\x9biei.  C\xc3\xa2nd 38 de membri ai Ultras Devils au fost aresta\xc8\x9bi pentru apar\xc8\x9binerea de un grup ilegal \xc3\xaen Shebeen al-Kom plus alte acuza\xc8\x9bii de violen\xc8\x9b\xc4\x83, evenimentul a fost catalogat drept represiunea autorit\xc4\x83\xc8\x9bilor asupra organiza\xc8\x9biilor. Ultra\xc8\x99ii turci au avut \xc8\x99i ei rolul lor la protestele din Turcia din anul 2013, c\xc3\xa2nd fanii rivalelor de-o via\xc8\x9b\xc4\x83 Galatasaray, Fenerbah\xc3\xa7e \xc8\x99i Be\xc8\x99ikta\xc8\x99 au protejat protestatarii \xc8\x99i s-au aliat \xc3\xaempotriva poli\xc8\x9biei. Poli\xc8\x9bia a r\xc4\x83spuns cu raiduri \xc3\xaen cartierul Be\xc8\x99ikta\xc8\x99, cel mai important teren al ultra\xc8\x99ilor lui Be\xc8\x99ikta\xc8\x99, grupul \xc3\x87ar\xc8\x99\xc4\xb1.\n_START_SECTION_\nCaracteristici\n_START_PARAGRAPH_\nGrupurile de suporteri sunt de obicei concentrate al\xc4\x83turi de un grup de baz\xc4\x83, de fondatori sau de lideri (ce tind s\xc4\x83 de\xc8\x9bin\xc4\x83 controlul), av\xc3\xa2nd \xc8\x99i mici subgrupuri, formate dup\xc4\x83 prietenii, localizare sau ideologii politice. Ultra\xc8\x99ii aleg diferite stiluri \xc8\x99i m\xc4\x83rimi pentru steagurile de gard ce poart\xc4\x83 numele grupului lor. Unele grup\xc4\x83ri \xc3\xae\xc8\x99i v\xc3\xa2nd propria marf\xc4\x83 pentru a str\xc3\xa2nge fonduri pentru coregrafii sau pirotehnii. Un grup de ultra\xc8\x99i poate avea de la c\xc3\xa2\xc8\x9biva suporteri la c\xc3\xa2teva mii, cu grup\xc4\x83ri numeroase cer\xc3\xa2nd sectoare sau chiar peluze \xc3\xaentregi rezervate doar pentru ei. Multe grupuri de suporteri au un purt\xc4\x83tor de cuv\xc3\xa2nt care discut\xc4\x83 anumite probleme cu conducerea clubului favorit, de cele mai multe ori acestea fiind pre\xc8\x9bul tichetelor, num\xc4\x83rul de locuri alocate grup\xc4\x83rii dar \xc8\x99i spa\xc8\x9biul de stocare. Unele cluburi ofer\xc4\x83 tichete la pre\xc8\x9b redus grup\xc4\x83rilor, spa\xc8\x9biu de stocare al steagurilor sau altor elemente, dar \xc8\x99i posibilitatea de a intra pe stadion mai devreme fa\xc8\x9b\xc4\x83 de restul spectatorilor, pentru a preg\xc4\x83ti eventuale coregrafii. Aceste rela\xc8\x9bii sunt de obicei criticate atunci c\xc3\xa2nd ultra\xc8\x99ii abuzeaz\xc4\x83 de puterile lor.\n_START_SECTION_\nHuliganism\n_START_PARAGRAPH_\nDe\xc8\x99i grupurile de ultra\xc8\x99i pot deveni violente, majoritatea meciurilor la care ace\xc8\x99tia particip\xc4\x83 nu au manifest\xc4\x83ri violente. Fa\xc8\x9b\xc4\x83 de huligani, al c\xc4\x83ror scop este de a ataca grupuri de huligani ale altor echipe, ultra\xc8\x99ii se concentreaz\xc4\x83 pe sus\xc8\x9binerea favori\xc8\x9bilor. Unii huligani prefer\xc4\x83 s\xc4\x83 nu poarte \xc3\xaensemnele clubului favorit sau al grup\xc4\x83rii din care fac parte atunci c\xc3\xa2nd merg \xc3\xaen deplasare, pentru a nu fi detecta\xc8\x9bi de poli\xc8\x9bi\xc8\x99ti. Ultra\xc8\x99ii, pe de alt\xc4\x83 parte, prefer\xc4\x83 s\xc4\x83-\xc8\x99i prezinte cu m\xc3\xa2ndrie \xc3\xaensemnele clubului favorit sau ale grup\xc4\x83rii din care fac parte, oferindu-le \xc8\x99ansa poli\xc8\x9bi\xc8\x99tilor de a-i monitoriza cu aten\xc8\x9bie._NEWLINE_Totu\xc8\x99i, uneori se \xc3\xaentrece limita \xc3\xaen unele \xc8\x9b\xc4\x83ri \xc3\xaentre ultra\xc8\x99i \xc8\x99i huligani. \xc3\x8en Italia, c\xc3\xa2nd clubul englez Middlesbrough a jucat un meci \xc3\xaempotriva lui AS Roma \xc3\xaen martie 2006, trei fani englezi au fost \xc3\xaenjunghia\xc8\x9bi de c\xc4\x83tre italieni.\n_START_SECTION_\nControverse privind fenomenul ultras \xc3\xaen Rom\xc3\xa2nia\n_START_PARAGRAPH_\nO parte a suporterilor asocia\xc8\x9bi cu fenomenul ultras au fost critica\xc8\x9bi de-a lungul anilor, prin prisma faptului c\xc4\x83 ar fi pl\xc4\x83ti\xc8\x9bi de club s\xc4\x83 vin\xc4\x83 la stadion, dar \xc8\x99i pentru participarea la manifesta\xc8\x9biile politice.\n_START_SECTION_\n\xc3\x8en Rom\xc3\xa2nia \xc8\x99i Republica Moldova\n_START_PARAGRAPH_\n\xc3\x8en Rom\xc3\xa2nia, mai multe galerii \xc3\xae\xc8\x99i revendic\xc4\x83 \xc3\xaent\xc3\xa2ietatea pe planul ultras: steli\xc8\x99tii, rapidi\xc8\x99tii, timi\xc8\x99orenii \xc8\x99i  petrolistii._NEWLINE_Peluza Nord Rapid Bucuresti. Rapidul este prima echipa din Rom\xc3\xa2nia ce prezint\xc4\x83 o galerie organizat\xc4\x83, odat\xc4\x83 cu \xc3\xaenfiin\xc8\x9barea primei Ligi a Suporterilor din tara, Liga Suporterilor Rapidisti, \xc3\xaen anul 1990. \xc3\x8en prezent, galeria Rapidului este reprezentat\xc4\x83 de Peluza Nord . \xc3\x8en 1998 a luat fiin\xc8\x9b\xc4\x83 prima grupare rapidist\xc4\x83, O H - Oficial Hooligans. Pe parcurs au ap\xc4\x83rut \xc8\x99i altele, precum  Ultras Unione, Maniacs , Bombardierii, RHV, Original, Alcoolica, Chicos del Infierno sau Militari, exist\xc3\xa2nd grup\xc4\x83ri \xc8\x99i \xc3\xaen provincie, \xc3\xaen ora\xc8\x99e precum Ia\xc8\x99i, Pa\xc8\x99cani, Bacau, Zal\xc4\x83u, T\xc3\xa2rgu Mure\xc8\x99, Pitesti, Constanta, T\xc3\xa2rgoviste. \xc3\x8en anul 2007 ia fiin\xc8\x9b\xc4\x83 gruparea Pira\xc8\x9bii, formati din fosti membri ai grupurilor Ultras Unione, B\xe2\x80\x99921, Grant Ultras si Maniacs care se mut\xc4\x83 \xc3\xaen tribuna II a stadionului din Giule\xc8\x99ti, dup\xc4\x83 divergen\xc8\x9be cu liderul de galerie al Peluzei Nord, Vali Bulgaru. Ace\xc8\x99tia sunt urma\xc8\x9bi de alte brig\xc4\x83zi din Peluza Nord, Torcida Visinie, Ultra\xe2\x80\x99 Stil, Legiunea Chitila si Chicos del Infierno. _NEWLINE_\xc3\x8en Peluza Nord au mai ramas grup\xc4\x83rile Official Hooligans, a carui lider este si cel care conduce peluza, Bocciu, Original, Bombardierii, RHV, Militari, Capitali si Alcoolica. De-a lungul timpului au existat numeroase conflicte \xc3\xaentre cele dou\xc4\x83 fac\xc8\x9biuni rapidiste, iar drept urmare, cei de la t2 pleac\xc4\x83 definitiv de l\xc3\xa2nga echip\xc4\x83 \xc3\xaen 2017, \xc3\xaenfiin\xc8\x9band un nou club, numit ACS  Rapid - Frumosii Nebuni Ai Giulestiului.   Rapidi\xc8\x99tii au o fr\xc4\x83\xc8\x9bie ce dateaz\xc4\x83 \xc3\xaenc\xc4\x83 din anul 1980 cu Peluza Sud Timi\xc8\x99oara. _NEWLINE_Peluza C\xc4\x83t\xc4\x83lin H\xc3\xaeldan (PCH) este recunoscut\xc4\x83 la nivel mondial dup\xc4\x83 realizarea a dou\xc4\x83 coregrafii, \xc3\x8engerii (votat\xc4\x83 drept coregrafia anului 2013 ) \xc8\x99i Opera PCH (votat\xc4\x83 drept coregrafia european\xc4\x83 a anului 2014 \xc8\x99i a doua la nivel mondial, dup\xc4\x83 cea a grup\xc4\x83rii Winners 2005 din Casablanca. Votul a fost \xc3\xaens\xc4\x83 anulat, din motiv c\xc4\x83 a fost fraudat. ) Galeria echipei din Groap\xc4\x83 este una dintre cele mai active la nivel european \xc8\x99i, poate, cea mai extins\xc4\x83 din Rom\xc3\xa2nia. Aceasta activeaz\xc4\x83 \xc3\xaen peluza nordic\xc4\x83 a stadionului din bulevardul \xc8\x98tefan cel Mare. De asemenea, clubul Dinamo are o galerie \xc8\x99i \xc3\xaen peluza sud, numit\xc4\x83 Sud Dinamo. Originile peluzei dinamoviste \xc3\xaencep \xc3\xaen 1996 prin gruparea Nuova Guardia. \xc3\x8en prezent, ambele grup\xc4\x83ri dinamoviste au o str\xc3\xa2ns\xc4\x83 leg\xc4\x83tur\xc4\x83 cu Peluza \xc8\x98epcile Ro\xc8\x99ii (U Cluj) ._NEWLINE_Peluza Nord Steaua a luat fiin\xc8\x9b\xc4\x83 \xc3\xaen anul 1995  \xc8\x99i este sus\xc8\x9bin\xc4\x83toarea echipei cu cei mai mul\xc8\x9bi fani din Rom\xc3\xa2nia, Steaua. De asemenea, echipa din Ghencea este sus\xc8\x9binut\xc4\x83 \xc8\x99i de un grup de suporteri din peluza sud, numi\xc8\x9bi Peluza Sud Steaua. Ace\xc8\x99tia din urm\xc4\x83 sunt mai pu\xc8\x9bin numero\xc8\x99i \xc3\xaens\xc4\x83 sunt considera\xc8\x9bi mai ultra dec\xc3\xa2t cei din nord. Galeria Stelei face parte dintr-o fr\xc4\x83\xc8\x9bie ortodox\xc4\x83, din care mai fac parte galeriile lui Partizan Belgrad, \xc8\x9aSKA Sofia \xc8\x99i PAOK Salonic, av\xc3\xa2nd leg\xc4\x83turi str\xc3\xa2nse \xc8\x99i \xc3\xaen \xc8\x9bar\xc4\x83 cu galeriile echipelor UTA Arad, Corvinul Hunedoara \xc8\x99i Farul Constan\xc8\x9ba. De asemenea, au rela\xc8\x9bii amicale cu suporterii echipei NEC Nijmegen. \xc3\x8en prezent, doar o parte din grupurile Peluzei Nord sunt impartiali, precum Nucleo, deoarece nu o recunosc ca fiind FC Steaua. \xc3\x8en schimb, Peluza Sud Steaua \xc3\xaempreun\xc4\x83 cu majoritatea grupurilor de suporteri vechi din Peluza Nord sus\xc8\x9bin CSA Steaua. </ref>_NEWLINE_Peluza Sud Timi\xc8\x99oara a sus\xc8\x9binut, de-a lungul timpului, echipa Politehnica Timi\xc8\x99oara. C\xc3\xa2nd echipa a fost desfiin\xc8\x9bat\xc4\x83, timi\xc8\x99orenii au refuzat s\xc4\x83 sus\xc8\x9bin\xc4\x83 noua echip\xc4\x83 format\xc4\x83 din fuziunea cu ACS Reca\xc8\x99, numit\xc4\x83 ACS Poli Timi\xc8\x99oara, \xc8\x99i \xc8\x99i-au format propria lor echip\xc4\x83, \xc3\xaencep\xc3\xa2nd din Liga a V-a, numit\xc4\x83 ASU Politehnica Timi\xc8\x99oara, \xc3\xaen anul 2013. Prima grupare a luat fiin\xc8\x9b\xc4\x83 \xc3\xaen anul 1995 \xc8\x99i se numea Commando Viola . Pe l\xc3\xa2ng\xc4\x83 fr\xc4\x83\xc8\x9bia cu Rapidul, timi\xc8\x99orenii sunt \xc3\xaenfr\xc4\x83\xc8\x9bi\xc8\x9bi cu ultra\xc8\x99ii echipei germane Borussia M\xc3\xb6nchengladbach._NEWLINE_Peluza \xc8\x98epcile Ro\xc8\x99ii reprezint\xc4\x83 denumirea peluzei nordice a stadionului Clujana sau Cluj Arena unde activeaz\xc4\x83 ultra\xc8\x99ii echipei U Cluj. Prima grupare dateaz\xc4\x83 din anul 1996, Vecchia Guardia, \xc8\x99i activeaz\xc4\x83 \xc3\xaen tribuna a II-a a stadionului, fiind format\xc4\x83 din suporteri vechi ai Universit\xc4\x83\xc8\x9bii. Ace\xc8\x99tia au intrat \xc3\xaen conflict cu cei din peluz\xc4\x83 la un meci cu Dinamo din 2011, c\xc3\xa2nd au \xc3\xaenjurat-o pe echipa \xc3\xaenfr\xc4\x83\xc8\x9bit\xc4\x83 cu membrii din peluz\xc4\x83. \xc3\x8en urma acestui conflict, membrii peluzei au rupt steagul de gard al celor de la Vecchia Guardia \xc8\x99i s-au insultat reciproc, ajung\xc3\xa2ndu-se chiar la o b\xc4\x83taie ._NEWLINE_Peluza Nord \xc8\x99i Sud Craiova reprezint\xc4\x83 denumirea peluzelor \xc3\xaen care activeaz\xc4\x83 suporterii echipelor FC U Craiova (Peluza Sud '97, cea mai veche grupare de ultra\xc8\x99i craioveni, fondat\xc4\x83 \xc3\xaen 1997) \xc8\x99i CS U Craiova _NEWLINE_(Sezione Ultra, grupare format\xc4\x83 \xc3\xaen anul 2000 care face parte din peluza nordic\xc4\x83). De\xc8\x99i \xc8\x99i aceasta din urm\xc4\x83 a sus\xc8\x9binut FC U Craiova la \xc3\xaenceput; dup\xc4\x83 dezafilierea acesteia, ea a trecut de partea echipei municipalit\xc4\x83\xc8\x9bii, \xc3\xaen timp ce Peluza Sud i-a r\xc4\x83mas _NEWLINE_loial\xc4\x83 lui Adrian Mititelu, fiind restr\xc3\xa2ns\xc4\x83 rela\xc8\x9bia acestuia cu liderii peluzei. Cele dou\xc4\x83 sunt \xc3\xaen rivalitate, echipele sus\xc8\x9binute de cele dou\xc4\x83 grup\xc4\x83ri respective revendic\xc3\xa2nd ambele succesiunea fa\xc8\x9b\xc4\x83 de Universitatea Craiova (\xe2\x80\x9eCraiova Maxima\xe2\x80\x9d) dinaintea _NEWLINE_lui 1991, de\xc8\x99i \xc3\xaen instan\xc8\x9b\xc4\x83 ambele p\xc4\x83r\xc8\x9bi au demonstrat c\xc4\x83 cealalt\xc4\x83 nu este urma\xc8\x99a Craiovei Maxima._NEWLINE_Lupii Galbeni reprezint\xc4\x83 cea mai veche grupare sus\xc8\x9bin\xc4\x83toare a echipei de fotbal Petrolul Ploie\xc8\x99ti, \xc3\xaenfiin\xc8\x9bat\xc4\x83 \xc3\xaen anul 1996 sub numele de Ultras Ploie\xc8\x99tina ._NEWLINE_Peluza Nord Ia\xc8\x99i este locul \xc3\xaen care se adun\xc4\x83, \xc3\xaen prezent, sus\xc8\x9bin\xc4\x83torii echipei CSM Politehnica Ia\xc8\x99i. \xc3\x8en trecut, ace\xc8\x99tia au sus\xc8\x9binut echipa FC Politehnica Ia\xc8\x99i, desfiin\xc8\x9bat\xc4\x83 \xc3\xaen anul 2010. \xc3\x8en prezent, singurele grup\xc4\x83ri care activeaz\xc4\x83 \xc3\xaen peluz\xc4\x83 sunt B\xc4\x83ie\xc8\x9bii Veseli \xc8\x99i Ultras. De asemenea, pe vremea Politehnicii existau suporteri \xc8\x99i \xc3\xaen Peluza Sud Ia\xc8\x99i, precum Settore Ultra \xc8\x99i chiar B\xc4\x83ie\xc8\x9bii Veseli, \xc3\xaentr-o anumit\xc4\x83 perioad\xc4\x83. B\xc4\x83ie\xc8\x9bii Veseli sunt \xc3\xaenfr\xc4\x83\xc8\x9bi\xc8\x9bi cu galeria echipei de peste Prut, Zimbru Chi\xc8\x99in\xc4\x83u, Oastea Fiar\xc4\x83 . De asemenea, au o rela\xc8\x9bie str\xc3\xa2ns\xc4\x83 cu Baricada \xc8\x99i cu Republica Nisporeni._NEWLINE_Peluza Marin\xc4\x83 Farul este denumirea general\xc4\x83 a suporterilor echipei Farul Constan\xc8\x9ba. Cea mai cunoscut\xc4\x83 grupare este Aria Ultra', fondat\xc4\x83 \xc3\xaen anul 2000. Aria Ultra' \xc8\x99i Fervent (fondat\xc4\x83 \xc3\xaen 2007) au o rela\xc8\x9bie de fr\xc4\x83\xc8\x9bie cu suporterii echipei CSA Steaua. Brigada Baricada (fondat\xc4\x83 \xc3\xaen 2009) avea o rela\xc8\x9bie de prietenie cu suporterii Ia\xc8\x99ului. _NEWLINE_Peluza Nord \xc8\x99i Sud Gala\xc8\x9bi sunt peluzele suporterilor echipei O\xc8\x9belul Gala\xc8\x9bi. Principalele grup\xc4\x83ri sunt SideXplozia (fondat\xc4\x83 \xc3\xaen 1996, peluza nordic\xc4\x83) \xc8\x99i Steel Boys (fondat\xc4\x83 \xc3\xaen 2006, peluza sudic\xc4\x83).  Ace\xc8\x99tia au o rela\xc8\x9bie str\xc3\xa2ns\xc4\x83 cu suporterii Deltei Tulcea, Peluza Sud Tulcea, \xc8\x99i cu suporterii Daciei Chi\xc8\x99in\xc4\x83u._NEWLINE_Peluza Nord Pite\xc8\x99ti reprezint\xc4\x83 peluza suporterilor echipei FC Arge\xc8\x99. Prima grupare pite\xc8\x99tean\xc4\x83 a luat fiin\xc8\x9b\xc4\x83 \xc3\xaen anul 1997 \xc8\x99i se numea Ultras Arge\xc8\x99, format\xc4\x83 din mai multe fac\xc8\x9biuni, precum White-Violet Eagles, Violet Republic sau Ultras Gavana. Ace\xc8\x99tia \xc8\x99i-au \xc3\xaenfiin\xc8\x9bat propria echip\xc4\x83 de fotbal, numit\xc4\x83 FC Arge\xc8\x99 Pite\xc8\x99ti 1953. Au o rela\xc8\x9bie de prietenie cu Peluza Sud Sibiu. _NEWLINE_Peluza Nord Vaslui reprezint\xc4\x83 galeria suporterilor echipei FC Vaslui. Prima grupare a fost Doroban\xc8\x9bii, care a luat fiin\xc8\x9b\xc4\x83 \xc3\xaen anul 2004.   La desfiin\xc8\x9barea echipei patronate de Adrian Porumboiu, ace\xc8\x99tia \xc8\x99i-au creat propria lor echip\xc4\x83, numit\xc4\x83 FC Vaslui 2002._NEWLINE_Peluza Sud Petro\xc8\x99ani reprezint\xc4\x83 peluza suporterilor echipei Jiul Petro\xc8\x99ani. Prima grupare a fost Black White Miners, care a luat fiin\xc8\x9ba \xc3\xaen anul 2004, fiind capturat\xc4\x83 de rivalii hunedoreni \xc3\xaen 2009.  O alt\xc4\x83 grupare, \xc3\xaenc\xc4\x83 activ\xc4\x83, este Noi din Vale, care are o rela\xc8\x9bie de fr\xc4\x83\xc8\x9bie cu Black Devils, suporteri ai echipei U Cluj, dar \xc8\x99i cu Guardia Rosso-Nera._NEWLINE_Ultras Arad  reprezint\xc4\x83 denumirea peluzei \xc3\xaen care activeaz\xc4\x83 suporterii echipei UTA Arad. Primul grup a luat fiin\xc8\x9b\xc4\x83 \xc3\xaen anul 1996, numit Red Fighters, pe parcurs ap\xc4\x83r\xc3\xa2nd \xc8\x99i alte grup\xc4\x83ri cunoscute, precum SUR, RASA, Directivo Ultra \xc8\x99i Commando Hooligans.  Ar\xc4\x83denii au o fr\xc4\x83\xc8\x9bie cu Corvinul Hunedoara \xc8\x99i Steaua._NEWLINE_Peluza Nord Hunedoara este locul unde se adun\xc4\x83 la meciuri suporterii echipei Corvinul Hunedoara. Prima grupare a fost \xc3\xaenfiin\xc8\x9bat\xc4\x83 \xc3\xaen anul 1997 \xc8\x99i se numea B\xc4\x83ie\xc8\x9bii Veseli, neav\xc3\xa2nd vreo leg\xc4\x83tur\xc4\x83 cu ultra\xc8\x99ii ie\xc8\x99eni. Pe r\xc3\xa2nd au mai ap\xc4\x83rut \xc8\x99i alte grup\xc4\x83ri, precum Toxic Zone, Ultras \xc8\x99i Nuova Ultras Corvinul.  Hunedorenii sunt \xc3\xaenfr\xc4\x83\xc8\x9bi\xc8\x9bi cu sus\xc8\x9bin\xc4\x83torii echipelor UTA Arad \xc8\x99i Steaua._NEWLINE_Guardia Rosso-Nera reprezint\xc4\x83 prima grupare a suporterilor echipei Metalul Re\xc8\x99i\xc8\x9ba, fiind \xc3\xaenfiin\xc8\x9bat\xc4\x83 \xc3\xaen anul 1996. Aceasta a avut o rela\xc8\x9bie de fr\xc4\x83\xc8\x9bie cu suporterii echipei FC Caransebe\xc8\x99, ulterior transformat\xc4\x83 \xc3\xaen rivalitate. De asemenea, au o rela\xc8\x9bie de prietenie cu Noi din Vale._NEWLINE_Comando Bukowina este grupul care sus\xc8\x9bine Foresta Suceava, \xc3\xaenfiin\xc8\x9bat \xc3\xaen 2015. O alt\xc4\x83 grupare de suporteri din Suceava este Dakay, \xc3\xaenfiin\xc8\x9bat\xc4\x83 \xc3\xaen anul 2006, care au sus\xc8\x9binut FC Cetatea Suceava _NEWLINE_Peluza Nord \xc8\x99i Sud Boto\xc8\x99ani sunt peluzele unde se adun\xc4\x83 suporterii echipei FC Boto\xc8\x99ani. \xc3\x8en 2007 se formeaz\xc4\x83 gruparea Ultras Boto\xc8\x99ani \xc3\xaen peluza nordic\xc4\x83, urmat\xc4\x83 de BT Pride . Cei din urm\xc4\x83 se mut\xc4\x83 \xc3\xaen peluza sudic\xc4\x83, al\xc4\x83turi de un grup nou, Renega\xc8\x9bii, dup\xc4\x83 un conflict cu o alt\xc4\x83 grupare din nordul stadionului, Dark Hooligans. Cea din urm\xc4\x83 a fost capturat\xc4\x83 de B\xc4\x83ie\xc8\x9bii Veseli Ia\xc8\x99i._NEWLINE_Peluza Nord Buz\xc4\x83u este actuala galerie a echipei Gloria Buz\xc4\x83u, grupare fondat\xc4\x83 \xc3\xaen anul 2013.  \xc3\x8en trecut, \xc3\xaen peluza nordic\xc4\x83 au f\xc4\x83cut front comun grup\xc4\x83rile Gruppo Unico, fondat\xc4\x83 \xc3\xaen 2007, \xc8\x99i Gherilla Cr\xc3\xa2ng._NEWLINE_Lorzii Nordului reprezint\xc4\x83 cea mai mare grupare de suporteri a echipei Gloria Bistri\xc8\x9ba. Aceast\xc4\x83 grupare a fost fondat\xc4\x83 \xc3\xaen anul 2007, \xc3\xaens\xc4\x83 prima apari\xc8\x9bie la un meci oficial a avut loc cu doi ani mai t\xc3\xa2rziu. _NEWLINE_Peluza Sud Satu Mare reprezint\xc4\x83 peluza unde activeaz\xc4\x83 suporterii echipei Olimpia Satu Mare. Cea mai veche grupare este Sezione Ostile, care a fost fondat\xc4\x83 \xc3\xaen anul 2005.  Alte grup\xc4\x83ri sunt Old Boys Olimpia \xc8\x99i Commando Oli. Suporterii s\xc4\x83tm\xc4\x83reni au o rela\xc8\x9bie de fr\xc4\x83\xc8\x9bie cu Peluza Nord Oradea._NEWLINE_Commando Bulldogs este cea mai veche grupare de suporteri ai echipei FCM Baia Mare, fondat\xc4\x83 \xc3\xaen anul 1998.  De-a lungul vremii, ace\xc8\x99tia au avut pauze \xc3\xaen care nu au mai sus\xc8\x9binut echipa, \xc3\xaentre care s-au format \xc8\x99i alte grup\xc4\x83ri, precum Gruppo Nord, \xc3\xaen anul 2008._NEWLINE_Peluza Nord Oradea reprezint\xc4\x83 peluza galeriei echipei FC Bihor Oradea. Prima grupare a fost Rebelii Or\xc4\x83deni, ap\xc4\x83rut\xc4\x83 \xc3\xaen anii '90. \xc3\x8en anul 2005 s-a format grupul Peluza Nord, transformat \xc3\xaen anul 2010 \xc3\xaen Asocia\xc8\x9bia Suporterilor Or\xc4\x83deni.  Ace\xc8\x99tia au o rela\xc8\x9bie de fr\xc4\x83\xc8\x9bie cu ultra\xc8\x99ii echipei Olimpia Satu Mare._NEWLINE_Commando Gruia reprezint\xc4\x83 cea mai veche grupare de suporteri ai echipei CFR Cluj, fondat\xc4\x83 \xc3\xaen anul 2002. Aceasta s-a divizat \xc3\xaen mai multe subgrup\xc4\x83ri, precum Camorra, Mad Boys Ultras Commando Gruia \xc8\x99i KVSC, primul dintre ele fiind transformat, ulterior, \xc3\xaen grupul Fidelis. _NEWLINE_Stegarii reprezint\xc4\x83 denumirea suporterilor echipei FC Bra\xc8\x99ov. Cea mai veche grupare este Flank Ultra, \xc3\xaenfiin\xc8\x9bat\xc4\x83 \xc3\xaen anul 1998. De-a lungul vremii au ap\xc4\x83rut \xc8\x99i alte grup\xc4\x83ri, precum Delinquent, format\xc4\x83 \xc3\xaen 2007, dar \xc8\x99i grup\xc4\x83rile Provincial sau Forza Carpatica. Suporterii bra\xc8\x99oveni au o rela\xc8\x9bie str\xc3\xa2ns\xc4\x83 cu suporterii echipelor Gaz Metan Media\xc8\x99 \xc8\x99i Ceahl\xc4\x83ul Piatra Neam\xc8\x9b. _NEWLINE_Rude Boys reprezint\xc4\x83 singura galerie care sus\xc8\x9bine, \xc3\xaen prezent, echipa Gaz Metan Media\xc8\x99. Primele grup\xc4\x83ri au ap\xc4\x83rut \xc3\xaen anul 2000: Ultra Med, Gruppo Bianco Nero \xc8\x99i Comando domin\xc4\x83 Ardealul. \xc3\x8en prezent, stadionul Gaz Metan nu are dec\xc3\xa2t o singur\xc4\x83 peluz\xc4\x83, ocupat\xc4\x83 de oaspe\xc8\x9bi. Astfel, suporterii stau \xc3\xaen tribun\xc4\x83. _NEWLINE_Peluza Sud Sibiu reprezint\xc4\x83 peluza suporterilor echipei Voin\xc8\x9ba Sibiu. Cea mai veche grupare de ultra\xc8\x99i sibieni este Ultra Sound, format\xc4\x83 \xc3\xaen anul 2007, capturat\xc4\x83 10 ani mai t\xc3\xa2rziu de Peluza \xc8\x98epcile Ro\xc8\x99ii. La \xc3\xaenceput, aceasta sus\xc8\x9binea exclusiv echipa de baschet a ora\xc8\x99ului, CSU Sibiu, din 2009 merg\xc3\xa2nd \xc8\x99i \xc3\xaen peluza sudic\xc4\x83 a stadionului.  \xc3\x8en prezent, suporterii \xc8\x99i-au format propria echip\xc4\x83, LSS Voin\xc8\x9ba Sibiu, dup\xc4\x83 ce CSU Voin\xc8\x9ba Sibiu s-a desfiin\xc8\x9bat. Au o rela\xc8\x9bie de prietenie cu Peluza Nord Pite\xc8\x99ti._NEWLINE_Peluza Sud Br\xc4\x83ila este peluza \xc3\xaen care se desf\xc4\x83\xc8\x99oar\xc4\x83 galeria echipei CF Br\xc4\x83ila. Prima grupare a fost Legio Azzurra, fondat\xc4\x83 \xc3\xaen anul 2009. Ace\xc8\x99tia sus\xc8\x9bin \xc8\x99i echipa de handbal feminin, HC Dun\xc4\x83rea Br\xc4\x83ila. _NEWLINE_Regimentul T\xc3\xa2rgu Jiu reprezint\xc4\x83 singura galerie care sus\xc8\x9bine, \xc3\xaen prezent, echipa Pandurii T\xc3\xa2rgu Jiu. A fost \xc3\xaenfiin\xc8\x9bat\xc4\x83 \xc3\xaen anul 2018._NEWLINE_Peluza Sud Moreni este peluza \xc3\xaen care activeaz\xc4\x83 suporterii echipei Flac\xc4\x83ra Moreni. Singura grupare din peluz\xc4\x83 este Ultra Sud Moreni, format\xc4\x83 \xc3\xaen anul 2012. _NEWLINE_Oastea Fiar\xc4\x83 este cea mai mare grupare ultra din Republica Moldova, reprezent\xc3\xa2nd galeria suporterilor echipei Zimbru Chi\xc8\x99in\xc4\x83u. Av\xc3\xa2nd o fr\xc4\x83\xc8\x9bie cu B\xc4\x83ie\xc8\x9bii Veseli Ia\xc8\x99i \xc3\xaenc\xc4\x83 din anul 2009 \xc8\x99i o rela\xc8\x9bie str\xc3\xa2ns\xc4\x83 cu  Republica Nisporeni \xc8\x99i Ultras Bansk\xc3\xa1 Bystrica, ace\xc8\x99tia au luat fiin\xc8\x9b\xc4\x83 \xc3\xaen anul 2008, \xc3\xaens\xc4\x83 cea mai veche grupare dateaz\xc4\x83 \xc3\xaenc\xc4\x83 din 1996, numit\xc4\x83 Galerie Zimbru, apoi a luat fiin\xc8\x9b\xc4\x83 \xc8\x99i un grup de suporteri numit DESTROYER '96, f\xc4\x83c\xc3\xa2ndu-i, astfel, cei mai vechi ultra\xc8\x99i de peste Prut. Oastea Fiar\xc4\x83 \xc8\x9bine la curent peste 3.000 de suporteri cu mi\xc8\x99c\xc4\x83rile ultra din toat\xc4\x83 lumea . Oastea Fiar\xc4\x83 \xc3\xaemparte sectorul 16 cu Rebelii Ultra.  O alt\xc4\x83 grupare de suporteri zimbri\xc8\x99ti este Ultra Boys.  Deoarece nu sus\xc8\x9bin Unirea Basarabiei cu Rom\xc3\xa2nia, ace\xc8\x99tia stau separat, \xc3\xaen sectorul 8._NEWLINE_Noua Legiune este gruparea rival\xc4\x83 a celor de la Oastea Fiar\xc4\x83, reprezent\xc3\xa2nd galeria suporterilor echipei Dacia Chi\xc8\x99in\xc4\x83u. Ace\xc8\x99tia au o rela\xc8\x9bie de fr\xc4\x83\xc8\x9bie cu Steel Boys Gala\xc8\x9bi. _NEWLINE_Republica Nisporeni reprezint\xc4\x83 gruparea ce sus\xc8\x9bine Speran\xc8\x9ba Nisporeni. Au o rela\xc8\x9bie de fr\xc4\x83\xc8\x9bie cu Oastea Fiar\xc4\x83 \xc8\x99i o rela\xc8\x9bie str\xc3\xa2ns\xc4\x83 cu B\xc4\x83ie\xc8\x9bii Veseli Ia\xc8\x99i. _NEWLINE_Vulturii Ro\xc8\x99ii sunt galeria echipei Milsami Orhei.  Ace\xc8\x99tia au o rela\xc8\x9bie amical\xc4\x83 cu suporterii echipei \xc8\x98ahtior Soligorsk._NEWLINE_Dnestreane sunt un grup de suporteri pro-ru\xc8\x99i ai echipei Dinamo Tiraspol. _NEWLINE_Ultras Sheriff reprezint\xc4\x83 galeria echipei Sheriff Tiraspol. La fel ca \xc8\x99i ceilal\xc8\x9bi suporteri din Tiraspol, sunt pro-ru\xc8\x99i. _NEWLINE_Ultras Beltsy sunt o alt\xc4\x83 grupare pro-rus\xc4\x83, sus\xc8\x9bin\xc4\x83tori ai echipei FC Zaria B\xc4\x83l\xc8\x9bi.  Ace\xc8\x99tia \xc3\xaempart peluza cu cea mai veche brigad\xc4\x83 de suporteri b\xc4\x83l\xc8\x9beni, Red Smoke Firm, fondat\xc4\x83 \xc3\xaen 2008. _NEWLINE_Saxan Ultras este o grupare pro-rus\xc4\x83, care sus\xc8\x9bine echipa Saxan Cead\xc3\xaer-Lunga."